Drapet skal ha skjedd ved 15-tiden lørdag ettermiddag. En person skal være drept med et stikkvåpen eller en øks inne på butikkområdet.

Noe senere, klokka 16.30, opplyste politiet i Telemark på Twitter at en person er død og at de pårørende blir varslet. Politiet har nå innkalt til en pressekonferranse på polithuset på Notodden klokken 18.30.

Etter det TA erfarer er det en 22 år gammel mann fra Notodden som har drept en 42 år gammel mann. Også offeret var hjemmehørende i Notodden.

Sperret av

Den første meldingen om at noe alvorlig skulle ha funnet sted på Maxbo ble publisert klokka 15.40.

Ifølge TA's fotograf på stedet var det et stort oppbud av politifolk ved byggvarehuset som ligger ved Tuven-området utenfor sentrum. To ambulanser og tre politipatruljer skal ha rykket ut. En av politibetjentene bar et skjold.

Kort tid etterpå ble hele området sperret av.

- Men gjør noe, få oss ut

Et vitne forteller TA om noen dramatiske minutter inne i butikken før han og en av de ansatte fikk reddet seg ut.

Ole Bjørnar Kåsastul var ute i siste liten for å handle da han havnet midt i dramaet som utspant seg ved byggevarekjedens butikk på Notodden.

Når han kommer inn i lokalet ser han to personer forsvinne ut på lageret. Han stiller seg opp for å vente ved døra som fører ut mot lageret, og undrer seg samtidig over hvorfor han ikke ser noen ansatte i butikken.

Han går videre inn i butikken, og snart hører han en ansatt si noe sånt som «gå tilbake» eller «bli der».

- Den ansatte går ned til reolen der jeg står og jeg spør han «Hva er det som skjer her?» Han svarer at det har klikka for en person, og jeg mener han sa at en kar var drept med øks. «Men gjør noe, få oss ut nå» , svarte jeg.

Etterlyser vitner

- Jeg kan bekrefte at det har vært et drap og at vi vil komme med ytterligere informasjon på en pressebrief klokken 18.30, sier kommunikasjonsrådgiverTorgny Alstad ved Sør- Øst politidistrikt.

– Det er politiets klare inntrykk at det har vært mange vitner til hendelsen i ettermiddag. Vi tar imot vitner på Røde Kors-huset på Notodden. Vitner vi ikke har vært i kontakt med bes melde seg, sier operasjonsleder Gisle Småge til Dagbladet.

Politiet vil komme med flere opplysninger om drapet og gjerningspersonen på pressekonferansen.

TA kommer tilbake med mer.